Stanisław Kania

Stanisław Kania (født 8. mars 1927 i Wrocanka i Polen, død 3. mars 2020 i Warszawa) var en polsk kommunistisk politisk leder.

Liv og virke

Bakgrunn
Kania vokste opp i en bondefamilie i en relativt fattig del av Polen. Han arbeidet hele sitt voksne liv innenfor kommunistpartiet. 

Han ble med i den anti-nazistiske motstanden i en alder av 17 år i 1944, og deretter ble han med i det polske kommunistpartiet i 1945 da de tyske nazistene ble drevet ut av landet og polske kommunister begynte å ta kontroll over landet.

Politiker
Kania steg raskt i gradene innen det polske kommunistpartiet, fikk ansvar for forsvar og indre sikkerhet i sentralkomiteen og han ble fullverdig medlem av Politbyrået i 1975. 

Den 6. september 1980 ble han valgt til generalsekretær i partiet etter at Gierek var presset ut.  

Han viste seg som en moderat og imøtekommende politiker i forbindelse med urolighetene i 1980–1981. Kania organiserte Johannes Paul IIs vellykkede besøk i Polen i 1979 og omfavnet paven da han forlot Krakow. 

Han virket mest i kulissene og var lite kjent blant folk flest i Polen. I omkring ti år hadde han til oppgave å kontrollere sikkerhetsstyrkene og hæren samt overvåke relasjonen til kirken. Til 1981 ble han lenge betraktet som nummer 2 i partiet og han var i praksis øverstkommanderende for politiet. 

Kania presenterte 4. september 1980 kompromitterende dokumenter for Edward Gierek som så gikk av av «helsemessige grunner». Etter Giereks avgang ville Kania videreføre dialogen med Solidaritet og gjennomføre sosiale og politiske reformer i  landet.

Kania gikk mot innføring av unntakstilstand i 1981. Han mistet sin stilling som generalsekretær 18. oktober 1981 og ble erstattet av senere statsminister og forsvarsminister general Wojciech Jaruzelski.

Etter politikken
I 1991 offentliggjorde han sine erindringer, Zatrzymać konfrontację.

I 2012 ble han stilt for retten for sin rolle under unntakstilstanden i 1981 og ble frikjent.

Kania døde 3. mars 2020 av lungebetennelse og hjertesvikt, fem dager før han ville ha fylt 93 år.

Referanser 

Polske politikere
Personer fra Jasło fylke